ໃນບົດກ່າວປາໄສຢູ່ ພິທີສະເຫຼີມສະຫຼອງ 68 ປີແຫ່ງວັນໄຊຊະນະ Moncada (26 ກໍລະກົດ 1953 – 26 ກໍລະກົດ 2021) ຕາມຮູບການທາງໄກ, ທ່ານ Orlando Hernandez Gullien ເອກອັກຄະລັດຖະທູດ ກູບາ ປະຈຳ ຫວຽດນາມ ໃຫ້ຮູ້ວ່າ ຢູ່ ກູບາ, ວັນທີ 26 ກໍລະກົດ ຂອງທຸກປີ ແມ່ນວັນທົ່ວປວງຊົນລູກຮື້ຂຶ້ນ, ວັນປະຊາຊົນ ກູບາ ແລະ ຫວຽດນາມ ພ້ອມກັນຈັດຕັ້ງພິທີສະເຫຼີມສະຫຼອງ ໄຊຊະນະ Moncada. ປີນີ້, ຍ້ອນໂລກລະບາດໂຄວິດ - 19 ດັ່ງນັ້ນ ບໍ່ສາມາດຈັດຕັ້ງເຫດການໂດຍກົງ ເພື່ອແບ່ງປັນນ້ຳໃຈພິເສດທີ່ຕິດພັນສອງຊາດ, ແຕ່ດ້ວຍນ້ຳໃຈສາມັກຄີອັນສະໜິດຕິດພັນ ລະຫວ່າງ ສອງປະເທດ, ປະຊາຊົນກູບາ ແລະ ປະຊາຊົນ ຫວຽດນາມ ຍາມໃດກໍ່ຮຽງບ່າຮຽງໄຫຼ່, ພ້ອມກັນຜ່ານຜ່າທຸກຄວາມຫຍຸ້ງຍາກ.
ກູບາ ຕີລາຄາສູງ ບັນດາການໜູນຊ່ວຍຂອງພັກ, ລັດ ແລະ ປະຊາຊົນ ຫວຽດນາມ, ເຄົາລົບບັນດານ້ຳໃຈອັນເລິກເຊິ່ງ, ສຸດຈິດສຸດໃຈຈາກບັນດາເພື່ອນມິດຂອງການປະຕິວັດ ກູບາ. ທ່ານເຊື່ອໝັ້ນວ່າ ດ້ວຍຈິດໃຈຄື Moncada, ສອງປະເທດຈະສາມາດຄວບຄຸມໂລກລະບາດໂຄວິດ - 19, ຜ່ານຜ່າທຸກຄວາມຫຍຸ້ງຍາກໄປໄດ້, ສາມັກຄີກັນ ແລະ ຍາດໄດ້ໄຊຊະນະ...
ພິທີສະເຫຼີມສະຫຼອງ 68 ປີແຫ່ງວັນໄຊຊະນະ Moncada (26 ກໍລະກົດ 1953 – 26 ກໍລະກົດ 2021) ສະມາຄົມມິດຕະພາບ ຫວຽດນາມ - ກູບາ (ສະຫະສະມາຄົມບັນດາອົງການຈັດຕັ້ງມິດຕະພາບ ຫວຽດນາມ) ໄດ້ສົມທົບກັບສະຖານທູດ ກູບາ ປະຈຳ ຫວຽດນາມ ຈັດຕັ້ງຕາມຮູບການທາງໄກ ໃນວັນທີ 26 ກໍລະກົດ.
ຫ່າງຈາກນີ້, 68ປີ, ບັ້ນບຸກໂຈມຕີຄ້າຍທະຫານ Moncada ຂອງຊາວໜຸ່ມຮັກຊາດ ກູບາ ໂດຍທະນາຍຄວາມໜຸ່ມ Fidel Castro - ການນຳຜູ້ຍິ່ງໃຫຍ່ຂອງປະເທດ ກູບາ ບັນຊາການໂດຍກົງ ໄດ້ເປີດສາກໃຫ້ແກ່ໄລຍະພັດທະນາໃໝ່ຂອງ ການປະຕິວັດ ກູບາ, ນຳບັ້ນຕໍ່ສູ້ຊອບທຳຂອງປະຊາຊົນກູບາ ຍາດໄດ້ໄຊຊະນະໃນວັນທີ 1 ມັງກອນ 1959, ອັນໄດ້ສ້າງຂີດໝາຍອັນສະຫງ່າລາສີໃນປະຫວັດສາດຂອງ ປະເທດ ກູບາ.
ທ່ານຮອງສາດສະດາຈານ, ປ.ອ ຫງວຽນວຽດຖາວ ຮອງປະທານຜູ້ປະຈຳການສະມາຄົມມິດຕະພາບ ຫວຽດນາມ ກູບາ ໃຫ້ຮູ້ວ່າ 68 ປີໄດ້ຜ່ານພົ້ນໄປແລ້ວ, ແຕ່ຄວາມໝາຍຂອງເຫດການນີ້ຍັງຄົງຢູ່ຢ່າງຄົບຖ້ວນ. ເຫດການນີ້ ໄດ້ເປີດໂສມໜ້າປະຫວັດສາດໃໝ່ໃຫ້ແກ່ປະເທດ ກູບາ ເວົ້າສະເພາະ ແລະ ໃຫ້ທົ່ວ ອາເມລິກາລາຕິນ ເວົ້າລວມ.
68 ປີຜ່ານມາ, ປະຫວັດສາດຂອງ ອາເມລິກາລາຕິນ ແລະ ຫຼາຍປະເທດໃນໂລກ ໄດ້ພິສູດລັກສະນະທີ່ຖືກຕ້ອງຂອງເສັ້ນທາງ Moncada, ນຳການປະຕິວັດ ກູບາ ຜ່ານຜ່າທຸກຄວາມຫຍຸ້ງຍາກ, ສິ່ງທ້າທາຍ, ສ້າງຕັ້ງລະບອບສັງຄົມນິຍົມຂອງຊາວຜູ້ອອກແຮງງານ ດ້ວຍບັນດານະໂຍບາຍໜູນຊ່ວຍສັງຄົມທີ່ພົ້ນເດັ່ນ, ນຳມາເຊິ່ງຄວາມເອກອ້າງທະນົງໃຈ ບໍ່ພຽງແຕ່ໃຫ້ແກ່ປະຊາຊົນກູບາເທົ່ານັ້ນ ຫາກຍັງໃຫ້ແກ່ບັນດາປະເທດ ທີ່ພວມພັດທະນາ ແລະ ດ້ອຍພັດທະນາອີກດ້ວຍ.
ທ່ານ ຮອງສາດສະດາຈານ, ປ.ອ ຫງວຽນວຽດຖາວ ເນັ້ນໜັກວ່າ “ສະມາຄົມມິດຕະພາບ ຫວຽດນາມ - ກູບາ, ຜ່ານກອງປະຊຸມມິດຕະພາບ ກູບາ - ຫວຽດນາມ ແລະ ສະຖາບັນ ກູບາ ສາມັກຄີ ດ້ວຍປະຊາຊົນບັນດາເຜົ່າ, ເຊື່ອໝັ້ນຕໍ່ການນຳພາຂອງພັກ ແລະ ລັດ ກູບາ, ໂດຍ ທ່ານປະທານ Miguel Diaz Canel ນຳໜ້າ, ປະຊາຊົນ ກູບາອ້າຍນ້ອງແນ່ນອນວ່າ ຈະຕີປະລາໄຊທຸກກົນອຸບາຍ ຂອງບັນດາກຳລັງປໍລະປັກ, ຮັກສາກູບາສັງຄົມນິຍົມຢ່າງໝັ້ນຄົງ ຄືແບບຢ່າງທີ່ດີ ໃຫ້ແກ່ທຸກຊົນຊາດໃນທົ່ວໂລກ ເພື່ອເປັນບ່ອນອີງ ແລະ ປະຕິບັດຕາມ.”
ບຸນຄົງ